Jelaskan Panimuan dari Radio dalam bahasa sunda

Sanajan panimuan radio lila dikaitkeun jeung Guglielmo Marconi, jatidiri panimu radio anu mimiti, anu dina mangsa harita disebut wireless telegraphy, jadi bahan kontrovérsi . Kamajuan ti mimiti percobaan di laboratorium nepi ka radio jadi barang kaperluan komérsial ngabutuhkeun waktu sabababaraha dasawarsa sarta merlukeun usaha ti para panalungtik. Kontrovérsi ngeunaan saha anu nimukeun radio, bisa kapanggih ku cara merhatikeun kronologi ditimukeunna radio saperti di handap ieu:

Dina taun 1887, David E. Hughes mancarkeun kode Morse maké radio dina handapeun daérah Super low frequency.

Dina taun 1888, Heinrich Hertz ngahasilkeun sarta ngukur jajaran Ultra High Frequency.

Dina taun 1891, Nikola Tesla ngamimitian panalungtikan nirkabel. Manéhna nyieun alat anu bisa diandelkeun pikeun ngahasilkeun frékuénsi radio, mintonkeun ka balaréa prinsip-prinsip radio, sarta ngirimkeun sinyal ka jarak anu jauh.

Antara taun 1893 jeung 1894, Roberto Landell de Moura, urang Brazil, ngalakukeun percobaan. Manéhna henteu nerbitkeun hasilna nepi ka taun 1900 tapi tungtungna meunangkeun patén ti nagarana.

Dina taun 1894 di Kolkata (Calcutta), Sir Jagdish Chandra Bose (J. C. Bose) nimukeun coherer jeung panarima (receiver) telepon.

Alexander Stepanovich Popov, dina taun 1894, nyieun receiver radiona nu munggaran, anu ngandung hiji coherer tapi sabenerna coherer geus dipintonkeun saméméhna ku J.C. Bose. Popov. Popov satuluyna ngahadéan éta alat jadi hiji detéktor kilat sarta midangkeun dina Russian Physical and Chemical Society dina tanggal 7 Mei, 1895.

Dina taun 1894, Guglielmo Marconi macaan tulisan ngeunaan hasil gawé Hertz jeung Tesla dina perkara wireless telegraphy, sarta ngamimitian percobaanna sorangan.

Dina bulan Désémber 1901 Guglielmo Marconi ngagunakeun timuan J.C. Bose pikeun narima sinyal radio dina komunikasi transatlatik anu ngaliwatan jarak 2000 mil ti Poldhu, Inggris, ka St. Johns, Newfoundland. Marconi kasohor di sakuliah dunya lantara hasil anu dihontalna ieu. Henteu lila ti harita, Marconi narima patén, malah narima ogé panghargaan Nobel.

Dina awal taun 1900-an Reginald Fessenden  sarta Lee de Forest nimukeun modulasi amplitudo (AM) radio) anu ngamungkinkeun sinyal audio bisa dikirim ngaliwatan jomantara.

Dina  taun 1935 Edwin H. Armstrong nimukeun modulasi frékuénsi (FM) radio, antukna sinyal audio anu dipancarkeun bisa nyingkahan listrik "statik," nyaéta interférensi tina alat-alat listrik katut gangguan atmosfir.

Dina taun 1943, Pangadilan Tinggi AS ngumumkeun yén gawé Marconi lain gawé asli jieunan manéhna, sarta kapamilikan patén dibikeun ka Nikola Tesla. Ngan, Tesla palastra teu lila saacan kaputusan kasebut dibéwarakeun.